钦定古今图书集成/明伦汇编/氏族典/第486卷 > 《廖用贤尚友录》 > 贺循
## 钦定古今图书集成/明伦汇编/氏族典/第486卷 > 《廖用贤尚友录》 > 贺循

按《晋书贺循传》：“循字彦先，会稽山阴人也。曾祖齐，仕
吴为名将。祖景，灭贼校尉。父邵，中书令，为孙皓所杀，
徙家属边郡。循少婴家难，流放海隅，吴平乃还。举秀
才，除阳羡令，后为武康令。陆机上疏荐之，召补太子
舍人。赵王伦篡位，转侍御史，辞疾去职。会逆贼李辰
兵起，辰别帅石冰略有扬州，吴兴内史顾秘等倡义”，
循亦合众应之。冰平，循谢遣兵士，杜门不出。元帝为
镇东大将军，承制以为军谘祭酒。建武初，为中书令，
拜太常，朝廷疑滞皆谘之，循辄依经礼而对，为当世
儒宗。太兴三年卒，谥曰穆。子隰，康帝时官至临海太
守。